b'\n_START_ARTICLE_\nRichard Nixon\n_START_SECTION_\nRani \xc5\xbeivot i karijera\n_START_PARAGRAPH_\nRichard Milhous Nixon ro\xc4\x91en je u obitelji siroma\xc5\xa1nih kvekerskih farmera. Rano djetinjstvo mu je, osim siroma\xc5\xa1tva, obilje\xc5\xbeio sna\xc5\xbean vjerski odgoj i stroga pravila o zabrani alkohola, psovanja i plesanja. _NEWLINE_Nakon \xc5\xa1to je zavr\xc5\xa1io srednju \xc5\xa1kolu, 1930. godine, mladi Nixon je, zahvaljuju\xc4\x87i odli\xc4\x8dnom poznavanju latinskoga jezika i Shakespeareovih stihova, dobio stipendiju za studiranje na Harvardu. Me\xc4\x91utim, njegovi siroma\xc5\xa1ni roditelji  nisu mu mogli priu\xc5\xa1titi put do drugog kraja SAD, pa je umjesto toga morao poha\xc4\x91ati lokalni Whittier College._NEWLINE_Godine 1934. zavr\xc5\xa1io je Pravni fakultet Sveu\xc4\x8dili\xc5\xa1ta Duke, a potom polo\xc5\xbeio pravosudni ispit. Odbijen je prilikom poku\xc5\xa1aja da postane agent FBI, zbog \xc4\x8dega je kasnije stekao animozitet prema mo\xc4\x87nom direktoru te institucije J. Edgaru Hooveru._NEWLINE_Nixon je 1930. godine proveo kao mali, i relativno slabo poznati advokat. Advokaturom se bavio od 1937. do 1942. godine. Godine 1940. se, nakon dugogodi\xc5\xa1nje veze, vjen\xc4\x8dao sa srednjo\xc5\xa1kolskom nastavnicom Pat, s kojom \xc4\x87e imati dvije k\xc4\x87eri - Patricia (Tricia) i Julie. _NEWLINE_Klju\xc4\x8dni doga\xc4\x91aj u ranom Nixonovom \xc5\xbeivotu bio je ulazak SAD u Drugi svjetski rat. Nixon se prijavio u ratnu mornaricu. Nakon \xc5\xa1to je pro\xc5\xa1ao obuku u Rhode Islandu i Iowi, poslan je na Ju\xc5\xbeni Pacifik, gdje je slu\xc5\xbeio kao \xc4\x8dasnik u mornari\xc4\x8dkoj logistici._NEWLINE_Tamo je dosadu kratio igraju\xc4\x87i poker sa suborcima. Ubrzo se ispostavilo kako ima veliki talent za tu igru, a s vremenom je na kartama osvojio toliko novca da je po\xc4\x8deo razmi\xc5\xa1ljati da ga ulo\xc5\xbei u vlastitu kampanju za Kongres._NEWLINE_Godine 1946. Nixon je kao kandidat Republikanske stranke za zastupnika iz Kalifornije u Zastupni\xc4\x8dkom domu Kongresa pobijedio demokrata Jerryja Voorhisa. Nixon je u Zastupni\xc4\x8dki dom biran dva puta. Godine 1950. izabran je u Senat SAD-a. _NEWLINE_U Washingtonu se vrlo brzo nametnuo kao jedan od najmla\xc4\x91ih, najaktivnijih, ali i najkontroverznijih zastupnika. Tome je pridonijelo njegovo aktivno sudjelovanje u hladnim ratom inspiriranoj makartisti\xc4\x8dkoj histeriji, odnosno progonom raznih lijevo ili liberalno orijentiranih osoba pod optu\xc5\xbebom za suradnju sa Sovjetima._NEWLINE_Nixon se pogotovo istakao u istrazi tijekom koje je slu\xc5\xbebenik State Departmenta Alger Hiss raskrinkan kao sovjetski agent. Kasnije se ispostavilo kako je Hiss jedini od optu\xc5\xbeenih, koji je uistinu bio sovjetski agent, a ne nedu\xc5\xbena \xc5\xbertva desni\xc4\x8darskih progona._NEWLINE_Me\xc4\x91utim, Nixonov brutalni postupak prema Hissu, kao i prema liberalno orijentiranim politi\xc4\x8dkim protivnicima, je doveo do neprijateljstva liberalne javnosti, ali i medija, s kojima \xc4\x87e Nixon biti u neobjavljenom ratu do zavr\xc5\xa1etka svoje politi\xc4\x8dke karijere.\n_START_SECTION_\nDopredsjednik SAD\n_START_PARAGRAPH_\nReputacija Nixona kao gorljivog antikomunista je bila jedan od glavnih razloga za\xc5\xa1to ga je predsjedni\xc4\x8dki kandidat Dwight D. Eisenhower na republikanskoj konvenciji 1952. godine odabrao za svoga potpredsjedni\xc4\x8dkog kandidata. Time se nastojala djelomi\xc4\x8dno zadovoljiti konzervativna struja u stranci, nezadovoljna nominacijom Eisenhowera kao favorita liberala i umjerenjaka._NEWLINE_Ubrzo nakon nominacije na Nixona se obru\xc5\xa1ila medijska haranga zbog navoda kako je u njegov izborni fond upla\xc4\x87ena velika svota novca od bogatih, ali anonimnih simpatizera. Nixon je bio optu\xc5\xbeen za korupciju, a neki su Eisenhoweru sugerirali promjenu dopredsjedni\xc4\x8dkog kandidata usred kampanje._NEWLINE_Nixon se, me\xc4\x91utim, odlu\xc4\x8dio boriti, pri \xc4\x8demu je pokazao veliki talent za kori\xc5\xa1tenje novog medija televizije. U legendarnom govoru, poznatom kao Checkers govor, dao je detaljni pregled svojih osobnih financija te priznao kako je jedini "problemati\xc4\x8dni" poklon psi\xc4\x87 zvan Checkers koji slu\xc5\xbei kao ljubimac njegovim k\xc4\x87erima. Govor je izazvao provalu simpatija i Eisenhower je odlu\xc4\x8dio zadr\xc5\xbeati Nixonovu kandidaturu._NEWLINE_Nakon \xc5\xa1to je, 1952. godine, Eisenhower izabran, Nixon je postao dopredsjednikom SAD. Na tom mjestu pokazao se nesputanim kako tradicijom, kao i ustavnim ovlastima koje su dopredsjednicima davali uglavnom ceremonijalnu funkciju._NEWLINE_Nixon je aktivno sudjelovao u radu Eisenhowerove administracije te je bitno utjecao na njenu politiku u mnogim oblastima. Djelomi\xc4\x8dan razlog za to je bilo i sve slabije zdravstveno stanje predsjednika, zbog \xc4\x8dega je 1955. godine po prvi put Nixon privremeno preuzeo vo\xc4\x91enje vlade. Mnogi su ve\xc4\x87 tada Nixona vidjeli kao Eisenhowerovog prirodnog nasljednika._NEWLINE_Godine 1956. Eisenhower je ponovno Nixona kandidirao za dopredsjednika, a nakon jo\xc5\xa1 jedne pobjede, Nixon je dodatno poja\xc4\x8dao svoj politi\xc4\x8dki utjecaj u Washingtonu. S vremenom, po\xc4\x8deo se nametati i na me\xc4\x91unarodnom planu, pri \xc4\x8demu je stekao velike pohvale zbog govorni\xc4\x8dke vje\xc5\xa1tine iskazane u improviziranoj debati s Nikitom Hru\xc5\xa1\xc4\x8dovom u Moskvi, 1959. godine._NEWLINE_Godine 1960. Nixon se nametnuo kao jedini kandidat Republikanske stranke na izborima, i smatrao bi se neospornim favoritom, da demokrati protiv njega nisu istaknuli mladog, atraktivnog i karizmatskog Johna F. Kennedyja._NEWLINE_Jedan od klju\xc4\x8dnih doga\xc4\x91aja u izbornoj kampanji je bila prva TV-debata u povijesti. Dok su radio-slu\xc5\xa1atelji dr\xc5\xbeali kako je u njoj pobijedio Nixon, na TV-gledatelje je daleko bolji dojam ostavio atraktivni i telegeni\xc4\x8dni Kennedy, nasuprot Nixona koji se znojio pred svjetlima reflektora. _NEWLINE_Usprkos tome, ishod izbora je bio neizvjestan, a Kennedy je pobijedio uz razliku do 100.000 glasova. Nixon je sumnjao kako je Kennedy, koriste\xc4\x87i demokratsku ma\xc5\xa1ineriju i veze s organiziranim kriminalom, namjestio izbore u Illinoisu i Teksasu, ali je na kraju odlu\xc4\x8dio ne osporavati rezultat izbora, pla\xc5\xa1e\xc4\x87i se da ne osramoti SAD pred o\xc4\x8dima svijeta. Bijelu ku\xc4\x87u je napustio 1961. godine zajedno s Eisenhowerom, po isteku mandata.\n_START_SECTION_\nNixon i Hrvatska\n_START_PARAGRAPH_\nNixon je poznavao i prilike u biv\xc5\xa1oj totalitarnij SFR Jugoslaviji. Kao odvjetnik sredinom \xc5\xa1ezdesetih godina pred ameri\xc4\x8dkim je sudovima branio hrvatske emigrante od izru\xc4\x8denja Titovoj Jugoslaviji._NEWLINE_Tijekom posjete onda\xc5\xa1njoj SFRJ uvjetovao da uz Beograd posjeti i Zagreb. Tijekom prijema u Banskim dvorima pred uzvanicima uzviknuo je mimo protokola "\xc5\xbdivjela Hrvatska" \xc5\xa1to je tada od strane jugokomunista smatrano incidentom._NEWLINE_Po\xc4\x8detkom devedesetih u otvoreno se je zalo\xc5\xbeio za me\xc4\x91unarodno priznanje Hrvatske te za ukidanje embarga na nabavu oru\xc5\xbeja kako bi se Hrvatska mogla braniti od velikosrpske agresije.\n_START_SECTION_\nPoliti\xc4\x8dar iz sjene\n_START_PARAGRAPH_\nNixon se nakon poraza nije odrekao politi\xc4\x8dkih ambicija, i u tu je svrhu odlu\xc4\x8dio oja\xc4\x8dati svoju izbornu bazu kao guverner Kalifornije. Me\xc4\x91utim, godine 1962. se ispostavilo kako je popularni demokratski guverner Pat Brown za njega preveliki zalogaj._NEWLINE_Nixon je taj poraz shvatio kao poni\xc5\xbeenje, a dr\xc5\xbeao je da su za njega najvi\xc5\xa1e krivi mediji, prema kojima je postajao sve paranoi\xc4\x8dniji. To je iskazao na izjavi prilikom priznanja izbornog poraza, kada je rekao da napu\xc5\xa1ta politiku te kako "vi\xc5\xa1e ne\xc4\x87e imati Richarda Nixona za udaranje"._NEWLINE_Ispo\xc4\x8detka se \xc4\x8dinilo da \xc4\x87e Nixon to potvrditi, kada je iste godine napustio Kaliforniju te se preselio u New York gdje je na\xc5\xa1ao posao u uglednoj advokatskoj firmi. Zbog posla se 22. studenoga 1963. godine na\xc5\xa1ao na dallaskom aerodromu - slu\xc4\x8dajnost koja je poslije bila predmetom mnogih teorija zavjere vezanih uz atentat na Kennedyja._NEWLINE_Nixon se ponovno aktivno uklju\xc4\x8dio u politiku 1964. godine za vrijeme republikanske izborne konvencije. Iako se nije kandidirao, njegova podr\xc5\xa1ka bila je glavni razlog zbog koga su republikanci za predsjedni\xc4\x8dkoga kandidata izabrali konzervativnoga Barryja Goldwatera. Iako je Goldwater hametice pora\xc5\xbeen od demokratskoga kandidata i tada\xc5\xa1njega predsjednika Lyndon B. Johnsona, ti su doga\xc4\x91aji ozna\xc4\x8dili po\xc4\x8detak uspona konzervativnoga krila Republikanske stranke nau\xc5\xa1trb liberalnoga krila s Isto\xc4\x8dne obale - frakcije prema kojoj je Nixon uvijek osje\xc4\x87ao prijezir._NEWLINE_Za Nixona je bilo daleko va\xc5\xbenije \xc5\xa1to je tom prilikom stekao va\xc5\xbene saveznike, uklju\xc4\x8duju\xc4\x87i perspektivnoga Ronalda Reagana. Njemu je 1966. godine pomogao postati guvernerom Kalifornije._NEWLINE_Me\xc4\x91utim, za nastavak Nixonove politi\xc4\x8dke karijere najva\xc5\xbeniji bio je sve o\xc4\x8digledniji neuspjeh SAD u vijetnamskom ratu, koji je do 1968. godine ozbiljno podijelio ne samo ameri\xc4\x8dku javnost, nego i Demokratsku stranku. Nakon odluke predsjednika Johnsona da se ne kandidira za izbore, Demokratska stranka raskolila se na nekoliko zakrvljenih frakcija - tradicionalne umjerenjake, ljevi\xc4\x8darske radikale, kao i zagovornike opstanka rasne segregacije na Jugu. _NEWLINE_Taj raskol odrazio se na porast nasilja na ulicama, a svoj doprinos tome donijeli su ubojstva Martina Luthera Kinga i Roberta Kennedyja, kao i studentski nemiri, inspirirani studentskim prosvjedom u Parizu te krvavi neredi u crna\xc4\x8dkim \xc4\x8detvrtima. Demokratska stranka je u potpunosti izgubila autoritet nakon TV-kamerama zabilje\xc5\xbeenog nasilja na vlastitoj izbornoj konvenciji, na kojem je za kandidata izabran Hubert Humphrey._NEWLINE_Nasuprot tome, republikanci su se brzo ujedinili iza Richarda Nixona, koji se nametnuo kao idealni kandidat. Njegov izborni program bio je jednostavan - zavr\xc5\xa1iti nepopularni rat u Vijetnamu kroz "\xc4\x8dasni mir", a pod parolom "zakona i reda" dovesti mir na ameri\xc4\x8dke ulice. Nixon se u svojoj kampanji oslanjao na tzv. "tihu ve\xc4\x87inu" - konzervativne glasa\xc4\x8de koji, za razliku od radikalizirane ljevi\xc4\x8darske omladine, nisu svoje stavove javno iznosili na uli\xc4\x8dnim demonstracijama._NEWLINE_Nixonova strategija se isplatila, iako su izborni rezultati bili tje\xc5\xa1nji nego \xc5\xa1to se o\xc4\x8dekivalo. Nixon je dobio 500.000 glasova vi\xc5\xa1e od Humphreya, ali je zato osvojio elektore u klju\xc4\x8dnim dr\xc5\xbeavama i relativno lako osvojio predsjedni\xc4\x8dki mandat.\n_START_SECTION_\nNixonovo predsjedni\xc5\xa1tvo\n_START_PARAGRAPH_\nPrvi i najva\xc5\xbeniji zadatak koji je Nixon sebi postavio pri dolasku u Bijelu ku\xc4\x87u bilo je okon\xc4\x8dati vijetnamski rat na na\xc4\x8din koji ne bi bio protuma\xc4\x8den kao ameri\xc4\x8dki poraz. U tu je svrhu Nixonov najbli\xc5\xbei suradnik - savjetnik za nacionalnu sigurnost, a kasnije dr\xc5\xbeavni sekretar - Henry Kissinger formulirao strategiju temeljenu na tzv. realnoj politici li\xc5\xa1enoj ideolo\xc5\xa1kih i hladnoratovskih predrasuda, ali isto tako i bilo kakvih moralnih skrupula. _NEWLINE_Na terenu se ta strategija temeljila na tzv. vijetnamizaciji vijetnamskoga rata, odnosno postepenom povla\xc4\x8denju ameri\xc4\x8dkih snaga iz Ju\xc5\xbenog Vijetnama, \xc4\x8diju obranu bi trebale preuzeti od SAD izda\xc5\xa1no financirane, obu\xc4\x8dene i opremljene doma\xc4\x87e snage. Kako bi se za tu operaciju kupilo vrijeme, Nixon je odobrio eskalaciju rata putem bombardiranja, odnosno upada u susjednu Kambod\xc5\xbeu i Laos gdje su sjevernovijetnamske i vijetkongovske snage imale sigurno skloni\xc5\xa1te._NEWLINE_Te ofenzive izvedene su tajno, bez formalnoga odobrenja Kongresa ili objave, \xc5\xa1to je Nixon poslije vlastitim tuma\xc4\x8denjem ustavnih ovlasti. Me\xc4\x91utim, u ameri\xc4\x8dkoj javnosti, pogotovo me\xc4\x91u radikalnim ljevi\xc4\x8darskim studentima, ta je odluka izazvala masovne, a negdje i krvave demonstracije, od kojih su najpoznatije one prilikom kojih je 1970. godine ubijeno \xc4\x8detvoro studentata na Sveu\xc4\x8dili\xc5\xa1tu Kent. Istovremeno je nastojanje da se razotkriju Nixonove tajne operacije dovelo do masovnog "curenja" podataka iz ameri\xc4\x8dke administracije, \xc5\xa1to je samog Nixona u\xc4\x8dinilo paranoidnim i sklonim kori\xc5\xa1tenju prljavim trikovima i ilegalnim aktivnostima kako bi to sprije\xc4\x8dio._NEWLINE_Drugi va\xc5\xbean aspekt Nixonove vijetnamske strategije zaslu\xc5\xbean je za ono \xc5\xa1to mnogi smatraju jednim od najpozitivnijih aspekata njegove vanjske politike. Nixon je smatrao kako SAD moraju iskoristiti ideolo\xc5\xa1ki, a od kraja 1960-ih i tinjaju\xc4\x87i oru\xc5\xbeani sukob SSSR-a i NR Kine. Godine 1971. oti\xc5\xa1ao je na povijesno putovanje u Kinu, sreo se s Mao Ce Tungom i omogu\xc4\x87io NR Kini postati stalnim \xc4\x8dlanom UN. Taj \xc4\x87e proces ozna\xc4\x8diti po\xc4\x8detak kineskoga otvaranja prema svijetu._NEWLINE_SSSR je, pak, pla\xc5\xa1e\xc4\x87i se ameri\xc4\x8dko-kineskoga saveza, reagirao pomirljivijom politikom prema SAD, pogotovo u oblasti nuklearnoga razoru\xc5\xbeanja. Pod Nixonovom vladom su sklopljeni va\xc5\xbeni sporazumi o razoru\xc5\xbeanju, a dvije supersile su intenzivirale proces koji se naziva detant - smanjivanje napetosti u hladnom ratu, koji je upravo u Nixonovo doba najvi\xc5\xa1e izgubio u intenzitetu. U svibnju 1972. godine Nixon je posjetio Moskvu gdje su tada zaklju\xc4\x8deni pregovori o smanjenju raketnoga naoru\xc5\xbeanja a postignut je i sporazum SALT I (Strategic Arms Limitation Talks) te je potpisan memorandum o osnovnim na\xc4\x8delima ameri\xc4\x8dko\xe2\x80\x93sovjetskih odnosa, \xc5\xa1to je ozna\xc4\x8dilo po\xc4\x8detak detanta u odnosima dvaju supersila. _NEWLINE_Nixonova politika, dodu\xc5\xa1e, nije imala velikoga efekta na stanje u Vijetnamu, ali je 1972. godine velika proljetna ofenziva Sjevernoga Vijetnama zaustavljena, te se Ju\xc5\xbeni Vijetnam odr\xc5\xbeao na \xc5\xbeivotu usprkos sve manjih ameri\xc4\x8dkih efektiva. Nakon toga je slijedilo nesmiljeno bombardiranje Sjevernoga Vijetnama koje je na kraju dovelo do Pari\xc5\xa1kih mirovnih sporazuma, odnosno primirja 1973. godine, \xc5\xa1to je Nixonu bilo savr\xc5\xa1en izgovor za povla\xc4\x8denje i posljednjih  ameri\xc4\x8dke snaga iz Vijetnama._NEWLINE_Vijetnamski rat je, s druge strane, bitno smanjio ameri\xc4\x8dki potencijal za utjecaj na stanje u drugim dijelovima svijeta. To je iskoristila Indija i usprkos ameri\xc4\x8dkim upozorenjima glatko porazila pro-ameri\xc4\x8dki Pakistan u indijsko-pakistanskom ratu 1971. godine, nakon koga je stvorena dr\xc5\xbeava Banglade\xc5\xa1. _NEWLINE_Na unutarnjem planu Nixon je, usprkos svoje desni\xc4\x8darske i konzervativne reputacije, nastavio s liberalnim reformama koje se obi\xc4\x8dno vezuju uz njegove prethodnike. Tako je osnovao EPA - agenciju za za\xc5\xa1titu okoline, a u nastojanju da se suprotstavi sve ve\xc4\x87em problemom narkomanije u ameri\xc4\x8dkom dru\xc5\xa1tvu je osnovao agenciju DEA. _NEWLINE_Nixon je tako\xc4\x91er, u nastojanju smirivanja etni\xc4\x8dkih, rasnih i drugih tenzija u ameri\xc4\x8dkom dru\xc5\xa1tvu, kao prvi predsjednik uveo programe tzv. afirmativne akcije ili pozitivne diskriminacije, koji su trebali pomo\xc4\x87i crncima i drugim manjinama kako bi se \xc5\xa1to br\xc5\xbee u pravima i socijalnom statusu izjedna\xc4\x8dili s ve\xc4\x87inskim bijelcima.\n_START_SECTION_\nNixonov pad\n_START_PARAGRAPH_\nZa Nixonovu politi\xc4\x8dku karijeru kobnim se pokazalo ono \xc5\xa1to se ispo\xc4\x8detka dr\xc5\xbealo njegovim najve\xc4\x87im trijumfom._NEWLINE_Godine 1972. je u Demokratskoj stranci oja\xc4\x8dalo radikalno lijevo krilo, pora\xc5\xbeeno na izbornoj konvenciji prije \xc4\x8detiri godine. Ovaj put su ljevi\xc4\x8dari na izbornoj konvenciji uspjeli progurati nominaciju Georgea McGoverna, koji se Nixonu na izborima suprotstavio platformom temeljenom na hitnom povla\xc4\x8denju iz Vijetnama i programom izda\xc5\xa1nih socijalnih reformi._NEWLINE_McGovernov program bio je privla\xc4\x8dan mladim radikalima, ali ne i "tihoj ve\xc4\x87ini" glasa\xc4\x8da, pa je Nixon relativno lako osvojio veliki broj tradicionalnih glasa\xc4\x8da Demokratske stranke. Na izborima je dobio 60% - jedan od rekordnih rezultata u povijesti predsjedni\xc4\x8dkih nadmetanja._NEWLINE_Me\xc4\x91utim, sam Nixon nije bio uvjeren kako \xc4\x87e tako lako pobijediti, a gorka iskustva s "curenjem" informacija i stalna medijska haranga ga je u\xc4\x8dinila paranoi\xc4\x8dnim i nepovjerljivim \xc4\x8dak i prema vlastitoj stranci. Zbog toga je za kampanju anga\xc5\xbeirao vlastitu organizaciju CRP, \xc4\x8diji su \xc4\x8dlanovi protiv demokrata koristili "prljave trikove", \xc4\x8desto na rubu, a nekad i s one strane zakona._NEWLINE_Jedna od takvih "prljavih" operacija bila je provala u Hotel Watergate, sjedi\xc5\xa1te Demokratske stranke u Washingtonu, s ciljem prikupljanja informacija. Provalnici su uhi\xc4\x87eni 17. lipnja 1972. godine, a u listopadu iste godine je Washington Post zapo\xc4\x8deo seriju \xc4\x8dlanaka koja je po\xc4\x8dinitelje povezivala s CRP-om, a kasnije i sa samim predsjednikom. To je bio po\xc4\x8detak skandala koji \xc4\x87e biti poznat kao afera Watergate._NEWLINE_Nixon je sve vrijeme negirao ikakve veze sa skandalom, ali je s vrjemenom na vidjelo izlazilo sve vi\xc5\xa1e dokaza koji su upu\xc4\x87ivali na to da su Nixon i njegovi najbli\xc5\xbei suradnici poku\xc5\xa1avali zata\xc5\xa1kavati slu\xc4\x8daj. Nixon se, nastoje\xc4\x87i spasiti polo\xc5\xbeaj, morao nevoljko rije\xc5\xa1iti nekih od svojih najbli\xc5\xbeih suradnika, koji su, pak, poslije odlu\xc4\x8dili svjedo\xc4\x8diti protiv njega kada je podignuta slu\xc5\xbebena istraga._NEWLINE_Nixonovom polo\xc5\xbeaju nije nimalo pomoglo ni izbijanje naftnog \xc5\xa1oka u jesen 1973. godine, kada je nagli skok cijena izazvao masovno nezadovoljstvo u zemlji, a Nixon smatran odgovornim za sve ekonomske i druge nevolje. Nixonu je tako\xc4\x91er odmogla i ostavka dopredsjednika Spire Agnewa, kojemu su istra\xc5\xbeitelji prona\xc5\xa1li dokaze o utaji poreza i pronevjeri. Nixon je na njegovo mjesto imenovao Geralda Forda._NEWLINE_U svibnju 1974. godine pravosudni odbor Zastupni\xc4\x8dkog doma Kongresa, koga su kontrolirali demokrati, zapo\xc4\x8deo je formalni postupak opoziva. Kao klju\xc4\x8dni dokaz su kori\xc5\xa1tene audio-vrpce s dokazima o nizu protuzakonitih radnji, \xc4\x8dije je objavljivanje i kori\xc5\xa1tenje 5. kolovoza 1974. godine u postupku odobrio Vrhovni sud. Vidjev\xc5\xa1i kako je izglasavanje opoziva neizbje\xc5\xbeno, Nixon je \xc4\x8detiri dana poslije podnio ostavku.\n_START_SECTION_\nNixon nakon Bijele ku\xc4\x87e\n_START_PARAGRAPH_\nNixon je nakon izlaska iz Bijele ku\xc4\x87e bio uvjeren kako \xc4\x87e protiv njega biti nastavljena krivi\xc4\x8dna istraga, te da \xc4\x87e na kraju zavr\xc5\xa1iti u zatvoru. Me\xc4\x91utim, novi predsjednik Gerald Ford je 9. rujna 1974. godine donio tada prijepornu odluku kojom se na biv\xc5\xa1ega predsjednika primjenjuje abolicija. Tako se odgovor na pitanje je li Nixon prekr\xc5\xa1io zakon nikada nije mogao prona\xc4\x87i na sudu._NEWLINE_Stav javnosti u to je vrijeme, s druge strane, bio nedvosmislen. Nixon je tada u\xc5\xbeivao reputaciju najomra\xc5\xbeenijeg politi\xc4\x8dara, a oduzeta mu je i dozvola za advokaturu. U medijima i popularnoj kulturi je prikazivan kao monstrum i diktator, a novinari koji su ga raskrinkali su progla\xc5\xa1avani herojima. _NEWLINE_Nixon je, s druge strane, uporno tvrdio da je nedu\xc5\xbean, iako su i kasnije otkriveni dokazi ukazivali da je njegova upetljanost u aferu Watergate ve\xc4\x87a nego \xc5\xa1to je to itko mislio priznati. _NEWLINE_S protokom godina, a pogotovo nakon predsjednikovanja njegovog nasljednika i u mnogim stvarima ideolo\xc5\xa1ki bliskog Ronalda Reagana, Nixonova reputacija se pobolj\xc5\xa1ala. Mnogi su manje obra\xc4\x87ali pa\xc5\xbenju na skandal, a vi\xc5\xa1e na njegova neosporna politi\xc4\x8dka dostignu\xc4\x87a. Nixon je postupno sticao reputaciju iskusnog dr\xc5\xbeavnika._NEWLINE_Tome je pridonijelo i \xc5\xa1to su mnogi istaknuti i ugledni \xc4\x8dlanovi administracija Reagana, Busha starijeg i Busha mla\xc4\x91eg, stekli iskustva i zapo\xc4\x8dinjali karijere upravo pod Nixonom._NEWLINE_Nixon je mirovinu provodio prikupljaju\xc4\x87i materijal za predsjedni\xc4\x8dku biblioteku, ali i pisao memoare koji su objavljeni pod naslovom Six Crises._NEWLINE_Nixon je 18. travnja 1994. godine, na svom imanju u New Jersey, do\xc5\xbeivio mo\xc5\xbedani udar i umro \xc4\x8detiri dana poslije. Njegova sahrana odr\xc5\xbeana je 27. travnja 1994. godine i predstavljala je prvu predsjedni\xc4\x8dku sahranu nakon vi\xc5\xa1e od dva desetlje\xc4\x87a._NEWLINE_Mnogi povjesni\xc4\x8dari smatraju kako je Nixon bio pretjerano i neopravdano sotoniziran, isto onako kao \xc5\xa1to je njegov prethodnik i antipod Kennedy bio pretjerano i neopravdano veli\xc4\x8dan kao jedan od najve\xc4\x87ih ameri\xc4\x8dkih predsjednika.'